Ungur drengur á reiðhjóli varð fyrir bíl á Vesturgötu á Akranesi í vikunni sem leið . Lögregla og sjúkrabíll voru kölluð á vettvang og var drengurinn fluttur á slysadeild til aðhlynningar . Hann reyndist sem betur fer ekki alvarlega meiddur en kenndi sér eymsla í fótum og hendi . Í tilkynningu frá lögreglunni á Akranesi segir að nú í byrjun skólaárs hafi verið fylgst með unga fólkinu í umferðinni . Sérstök áhersla er lögð á notkun reiðhjólahjálma . Höfð hafa verið afskipti af þremur börnum sem voru hjálmlaus á ferð . Var þeim gert að leiða hjól sín heim og í framhaldinu var forráðamönnum tilkynnt um atvikin .